b'\n_START_ARTICLE_\nAlan Letang\n_START_SECTION_\nAmerika\n_START_PARAGRAPH_\nLetang je ro\xc4\x91en 1975. godine u gradu Renfrewu u saveznoj dr\xc5\xbeavi Ontario. Letang je svoju profesionalnu karijeru zapo\xc4\x8deo u sezoni 1991./1992. igraju\xc4\x87i za Cornwall Royals. Na NHL-ovu draftu prava na Letanga 1993. godine uzeli su Montreal Canadiensi, ali za Habse nije nikad zaigrao. U Ontario Hockey ligi igrao je do 1995./1996., nakon \xc4\x8dega prelazi u AHL gdje igra dvije sezone. Preko AHL-a, \xc5\xa0vicarske (Zug i Langnau) i Njema\xc4\x8dke (Augsburg) zaradio je pozivnicu u Team Canada (reprezentaciju kanadskih igra\xc4\x8da u Europi), ali i povratnu kartu u NHL. Svidio se legendarnom treneru Kenu Hitchcocku, koji ga je doveo u Dallas 1999. godine, ali Letang, defanzivno orijentirani bek, nije dobivao previ\xc5\xa1e minuta na ledu te je odigrao svega 14 utakmica, nastupao je jo\xc5\xa1 za Calgary Flamese i New York Islanders.\n_START_SECTION_\nEuropa\n_START_PARAGRAPH_\nU NHL-u je igrao od sezone 1999./00. do sezone 2004./2005. kada dolazi u Europu i igra za Hamburg Freezers u prvoj njema\xc4\x8dkoj ligi. U njema\xc4\x8dkom DEL-u i austrijskom EBEL-u (Hamburg, Nurnberg i Innsbruck), Letang je odradio odli\xc4\x8dne \xc4\x8detiri sezone. Kao igra\xc4\x8d Innsbrucka u sezoni 2008./09. u 54 susreta upisao je 5 golova i 16 asistencija. No, budu\xc4\x87i da je zbog nov\xc4\x8danih problema Innsbruck isklju\xc4\x8den iz EBEL-a za narednu sezonu, te \xc4\x87e igrati u drugoj austrijskoj ligi, Letang je potra\xc5\xbeio novi klub._NEWLINE_U pripremama za sezonu 2009./10. potpisao je za novog \xc4\x8dlana EBEL-a hrvatski KHL Medve\xc5\xa1\xc4\x8dak. Time je postao sto\xc5\xbeernim igra\xc4\x8dem obrane i kapetanom Medvjeda. U sezoni 2009./10. u EBEL-u Letang je odigrao 61 utakmicu, zabio 13 golova, te ostvario 21 asistenciju, a svega je samo 46 minuta skupio u kaznenim minutama izvan leda u svim utakmicama zajedno. Odmah po zavr\xc5\xa1etku sezone 20. o\xc5\xbeujka 2010. prihvatio je ponudu vodstva kluba za produ\xc5\xbeenje ugovora i odlu\xc4\x8dio jo\xc5\xa1 jednu sezonu provesti u Medve\xc5\xa1\xc4\x8daku.'